Mikkel Bjørn (DF), 2024-01-11:
Personfarlig kriminalitet river i samfundets fundament.
Når straffen ikke virker afskrækkende nok og gerningsmænd gentagne gange begår kriminalitet, svigter vi uskyldige ofre, der betaler den højeste pris.
Hver gentagen forbrydelse er et nyt slag mod retsfølelsen og tilliden i vores samfund.
Derfor skal vi reagere, og det skal vi gøre resolut.
Med det her beslutningsforslag foreslår Dansk Folkeparti, at konsekvenserne skal stige proportionalt med gentagelsesfrekvensen.
Det ser vi som en nødvendig respons på en adfærd, der truer vores samfunds kerneværdier.
Vi skal sende et utvetydigt signal: Gentagelse af personfarlig kriminalitet vil ikke blive tolereret.
Forslaget har til formål at sikre, at gentagne tilfælde af personfarlig kriminalitet i langt højere grad vil føre til længere straffe, så seriekriminelle holdes væk fra gaden og fra sagesløse borgere.
Beslutningsforslaget indebærer, at strafferammen for gentagelsestilfælde af personfarlig kriminalitet hæves til minimum det dobbelte af strafferammen for førstegangsforbrydelser.
Domstolene opfordrer samtidig til i højere grad at idømme længere straffe i gentagelsestilfælde af personfarlig kriminalitet, end domstolene gør i dag.
Der skal desuden afsættes midler til at styrke rehabiliterings-, resocialiserings- og behandlingsindsatsen for personer, der begår personfarlig kriminalitet, med henblik på forebyggelse.
I Danmark kan man helt generelt slippe med håbløst lave straffe for grov personfarlig kriminalitet.
Overfald, røveri, trusler, bandekriminalitet og voldtægt straffes ofte med få års fængsel, i mange tilfælde kun få måneders fængsel.
For nylig idømte landsretten blot 2 år og 9 måneders fængsel for en 30-årig somaliers voldtægt af en blot 16-årig pige.
Han er nu idømt 6 måneders fængsel og en advarsel om udvisning ved Retten i Roskilde.
Der er eksempler på udlændinge, der har over en håndfuld advarsler om udvisning, og som altså gentager deres kriminelle afstumpethed igen og igen uden den fjerneste form for reel konsekvens.
I 2021 blev to indvandrere dømt for tilsammen 794 kriminelle forhold.
De fik en latterlig lav straf og blev heller ikke udvist.
Det blev til fængsel i henholdsvis 3 år og 11 måneder og 2 år og 10 måneder for 794 forhold, der dækker bl.a. voldtægten af en kun 14-årig pige, svindel, databedrageri, vold, hærværk og meget mere.
I Dansk Folkeparti begriber vi ikke, at Folketinget herinde kan se sig selv i øjnene, og at vi af regeringen bliver spist af med skåltaler om en forestående strafreform, der stadig blæser i vinden.
Jeg frygter det sidste.
Retstilstanden i Danmark er efterhånden en stående vittighed, om end en tragikomisk en af slagsen.
Hver dag enten trues, overfaldes, bestjæles eller voldtages almindelige danskere af mennesker, der meget sjældent møder den nødvendige og rimelige konsekvens af deres handlinger, og fra venstrefløjen skal man selvfølgelig høre ynkelige og opgivende bemærkninger om, at straf ikke virker, ligesom vi selvfølgelig heller ikke kan udvise kriminelle udlændinge.
Selvfølgelig virker konsekvens.
Handlinger har følgevirkninger, både positive og negative.
Det er sådan, vi som mennesker og som civilisation udvikler os.
Det er ved at mærke både positive og negative følgevirkninger ved de handlinger og beslutninger, vi tager.
Hvor der er vilje, er der vej, men desværre synes viljen ofte at mangle fra Folketinget herinde, og hvem lider under den manglende handlingsvilje?
Ja, det gør børn, forældre, kvinder, seksuelle minoriteter, ældre, svagelige og socialt udsatte.
Den handlingslammelse må ophøre, for vi kan ikke være den bekendt.
Tak for ordet.